Twee van vloot in hof na sambok-aanrandingsArgieffoto Kapt. FC van Wyk, woordvoerder van die polisie, het gesê Johannes Horn en Musa Kheswa, albei 26 jaar oud, het in die hof verskyn op aanklagte van aanranding met die doel om ernstig te beseer. Volgens Van Wyk is sewe klagtes by die polisie aangemeld. Die twee mans het glo Saterdag tussen 06:45 en 07:39 in ŉ silwer VW Polo van Mainweg in Kalkbaai na Simonstad gery en fietsryers en voetgangers met ŉ sambok geslaan. “Die voorvalle het op verskeie plekke gebeur en is nie tot een plek beperk nie,” het Van Wyk gesê. Die twee mans sal albei om borgtog aansoek doen. Lt. Obed Medupe, woordvoerder van die Simonstad-vlootbasis, het gesê die vloot sal geen stappe teen die twee mans doen totdat die verhoor afgehandel is nie. “Sodra die gereg sy gang gegaan het en die hof ŉ uitspraak gelewer het, sal ons besluit of verdere stappe deur die vloot gedoen sal word,” het hy gesê.